               EUROPSKA KOMISIJA
            Bruxelles, 18.4.2018.
            COM(2018) 206 final
            2018/0101(COD)
            Prijedlog
            UREDBE EUROPSKOG PARLAMENTA I VIJEĆA
            o provedbi zaštitnih klauzula i drugih mehanizama kojima se omogućuje privremeno povlačenje povlastica iz određenih sporazuma između Europske unije i određenih trećih zemalja

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Ovaj se prijedlog odnosi na uključivanje u zakonodavstvo EU-a i. zaštitnih klauzula i ii. svih posebnih mehanizama za povlačenje tarifnih povlastica ili drugih povlaštenih tretmana za koje je potrebna provedbena uredba i koji se predviđaju u budućim trgovinskim sporazumima koje će sklapati EU.

               Uredbom se trenutačno predviđa provedba Sporazuma o slobodnoj trgovini između EU-a i Singapura, Sporazuma o slobodnoj trgovini između EU-a i Vijetnama i Sporazuma o slobodnoj trgovini između EU-a i Japana. Predlaže se i da se budući trgovinski sporazumi delegiranim aktima dodaju području primjene Uredbe.

               •Dosljednost s postojećim odredbama politike u određenom području

               Većina trgovinskih sporazuma EU-a uključuje bilateralnu zaštitnu klauzulu. Tom se klauzulom predviđa mogućnost da se privremeno suspendira daljnja liberalizacija carina ili ponovnog uvođenja stope carine utvrđene po načelu najpovlaštenije nacije ako se, kao rezultat liberalizacije trgovine, uvozi u povećanim količinama i pod uvjetima koji uzrokuju (ili prijete da će uzrokovati) ozbiljnu štetu domaćim proizvođačima koji proizvode istovjetan ili izravno konkurentski proizvod. Nadalje, neki trgovinski sporazumi EU-a mogu uključivati posebne mehanizme kojima se također omogućuje ponovno uvođenje stope carine utvrđene prema načelu najpovlaštenije nacije.

               Kako bi te mjere bile operativne, tu bilateralnu zaštitnu klauzulu i sve posebne mehanizme trebalo bi uključiti u zakonodavstvo Europske unije te navesti postupovne aspekte njihove primjene i prava zainteresiranih strana.

                  Prema ustaljenoj praksi, Komisija je dosad predlagala provedbenu uredbu u vezi sa svakim zasebnim nedavnim trgovinskim sporazumom.

               Na temelju stečenog iskustva i postojećih uredaba predlaže se da se cjelokupan proces pojednostavni prijedlogom horizontalne bilateralne zaštitne uredbe koja bi se mogla upotrebljavati za sve buduće sporazume o slobodnoj trgovini. Glavni dio teksta uredbe bio bi usredotočen na zajedničke tehničke i postupovne detalje bilateralnog zaštitnog instrumenta (vođenje istraga, postupci za privremene i konačne mjere itd.). Postupovna pravila koja se odnose na posebne mehanizme bila bi utvrđena u zasebnom poglavlju. U Prilogu bi bili obuhvaćeni primjenjivost uredbe na predmetnog pojedinačnog partnera sporazuma o slobodnoj trgovini i sve posebnosti predmetnog trgovinskog sporazuma.

                  Prilozi koji sadržavaju nekoliko elemenata koji su specifični za svaki pojedinačni sporazum izmijenili bi se delegiranim aktima. Delegiranim bi se aktima provodili trgovinski sporazumi koje su već odobrili Europski parlament i Vijeće, čime bi Komisija imala vrlo ograničen politički izbor.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Priloženi prijedlog uredbe Europskog parlamenta i Vijeća pravni je instrument za provedbu zaštitnih klauzula i svih posebnih mehanizama trgovinskog sporazuma EU-a.

                  Članak 207. stavak 2. Ugovora o funkcioniranju Europske unije.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Ovaj prijedlog uredbe izravno proizlazi iz tekstova sporazuma sklopljenih s raznim drugim zemljama kao što su Kolumbija, Peru, zemlje Srednje Amerike, Republika Moldova i Gruzija. Stoga nisu potrebni zasebno savjetovanje sa zainteresiranim stranama niti procjena učinaka. Prijedlog se većim dijelom temelji na postojećim provedbenim uredbama.

               4.UTJECAJ NA PRORAČUN

               5.OSTALI DIJELOVI

               Vijeću i Europskom parlamentu dostavit će se godišnje izvješće u kojem su navedeni statistički podaci o trgovini s odgovarajućim partnerom sporazuma o slobodnoj trgovini te podatke o primjeni ove Uredbe.

               2018/0101 (COD)

               Prijedlog

               UREDBE EUROPSKOG PARLAMENTA I VIJEĆA

               o provedbi zaštitnih klauzula i drugih mehanizama kojima se omogućuje privremeno povlačenje povlastica iz određenih sporazuma između Europske unije i određenih trećih zemalja

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 2.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               u skladu s redovnim zakonodavnim postupkom,

               budući da:

               (1)Unija redovito sklapa trgovinske sporazume („sporazumi”) s trećim zemljama koji mogu uključivati bilateralne zaštitne klauzule. Potrebno je utvrditi postupke kako bi se jamčilo učinkovitu primjenu zaštitnih klauzula dogovorenih s predmetnim zemljama.

               (2)Ti sporazumi mogu uključivati i druge mehanizme za privremeno povlačenje tarifnih povlastica ili drugih povlaštenih tretmana. Potrebno je utvrditi i postupke primjene takvih mehanizama ako su uključeni u sporazume.

               (3)Bilateralne zaštitne mjere mogu se razmatrati samo ako se predmetni proizvod uvozi u Uniju u toliko povećanim količinama, u apsolutnom smislu ili u odnosu na proizvodnju Unije, i pod takvim uvjetima da uzrokuje, ili prijeti da će uzrokovati, ozbiljnu štetu Unijinim proizvođačima istovjetnih ili izravno konkurentskih proizvoda. Bilateralne zaštitne mjere trebale bi biti u jednom od oblika iz sporazuma.

               (4)Praćenje i preispitivanje sporazumâ, provedbu istraga i, prema potrebi, uvođenje zaštitnih mjera trebalo bi izvršavati na transparentan način.

               (5)Države članice trebale bi obavijestiti Komisiju o svim kretanjima uvoza zbog kojih bi moglo biti potrebno primijeniti zaštitne mjere.

               (6)Stoga je pouzdanost statistike o cjelokupnom uvozu iz predmetnih zemalja u Uniju ključna za procjenu jesu li ispunjeni uvjeti za primjenu zaštitnih mjera.

               (7)Pozorno praćenje eventualnih osjetljivih proizvoda trebalo bi omogućiti pravovremenu odluku u pogledu mogućeg pokretanja istrage i naknadne primjene mjera. Stoga bi Komisija trebala redovito pratiti eventualan uvoz osjetljivih proizvoda od dana privremene primjene sporazumâ ili, ako nema privremene primjene, od dana stupanja na snagu sporazumâ. Praćenje bi trebalo proširiti na ostale sektore na temelju propisno opravdanog zahtjeva relevantne industrije.

               (8)Potrebno je i odrediti rokove za pokretanje istrage te za utvrđivanje jesu li zaštitne mjere prikladne, a s ciljem osiguravanja da se to utvrdi brzo kako bi se povećala pravna sigurnost predmetnih gospodarskih subjekata.

               (9)Svakoj primjeni zaštitnih mjera treba prethoditi istraga, s time da Komisija ima pravo primijeniti privremene zaštitne mjere u kritičnim okolnostima.

               (10)Zaštitne mjere trebale bi se primjenjivati samo u mjeri i tako dugo koliko je potrebno za sprečavanje ili otklanjanje ozbiljne štete i olakšavanje prilagodbe. Potrebno je utvrditi maksimalno trajanje zaštitnih mjera i posebne odredbe u pogledu produljivanja i preispitivanja tih mjera.

               (11)Komisija bi trebala započeti savjetovanja s predmetnim zemljama na koje utječu te mjere ako se to zahtijeva u posebnim sporazumima.

               (12)Prilog bi trebalo izmijeniti kako bi mu se dodao ili iz njega izbrisao sporazum, kako bi mu se dodale odredbe kojima se utvrđuju posebna pravila u sporazumu ili kako bi mu se dodali proizvodi za koje je utvrđena „osjetljivost”. Kako bi se izmijenio Prilog ovoj Uredbi, Komisiju bi trebalo ovlastiti za donošenje akata u skladu s člankom 290. Ugovora.

               (13)Posebno je važno da Komisija tijekom svojeg pripremnog rada provede odgovarajuća savjetovanja, uključujući ona na razini stručnjaka. Prilikom izrade i sastavljanja delegiranih akata Komisija bi trebala osigurati istovremenu, pravodobnu i odgovarajuću dostavu relevantnih dokumenata Europskom parlamentu i Vijeću.

               (14)Za provedbu zaštitnih klauzula ili ostalih mehanizama i kriterija privremene suspenzije tarifnih ili drugih povlastica utvrđenih u sporazumima potrebni su jedinstveni uvjeti za donošenje privremenih i konačnih zaštitnih mjera, provedbu prethodnih nadzornih mjera, završetak istrage bez mjera i privremenu suspenziju povlaštenih carina ili drugih povlaštenih tretmana.

               (15)Radi osiguranja jedinstvenih uvjeta za provedbu ove Uredbe, provedbene ovlasti trebalo bi dodijeliti Komisiji. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća
                  1
               .

               (16)Za donošenje nadzornih i privremenih zaštitnih mjera trebalo bi upotrijebiti savjetodavni postupak zbog učinka tih mjera i njihove sekvencijalne logike u odnosu na donošenje konačnih zaštitnih mjera. Ispitni postupak trebao bi se primijeniti na uvođenje konačnih zaštitnih mjera i na njihovo preispitivanje.

               (17)Komisija bi trebala donijeti odmah primjenjive provedbene akte kad bi se, u opravdanim slučajevima, odgodom uvođenja privremenih zaštitnih mjera prouzročila teško popravljiva šteta ili kako bi spriječila negativan učinak na tržište Unije zbog porasta uvoza kada to zahtijevaju krajnje hitni razlozi.

               (18)Komisija bi trebala Europskom parlamentu i Vijeću podnijeti godišnje izvješće o provedbi sporazuma u Prilogu ovoj Uredbi i primjeni zaštitnih mjera.

               DONIJELI SU OVU UREDBU:

               Članak 1.

               Predmet i područje primjene

               1. Ovom se Uredbom utvrđuju odredbe za provedbu bilateralnih zaštitnih klauzula i ostalih mehanizama za privremeno povlačenje tarifnih povlastica ili drugih povlaštenih tretmana obuhvaćenih sporazumima između Unije i treće zemlje navedene u Prilogu.

               2. Ova se Uredba primjenjuje ne dovodeći u pitanje posebne odredbe obuhvaćene sporazumima navedenima u Prilogu.

               3. Članak 194. Uredbe (EU) br. 1308/2013 i dalje se primjenjuje za provedbu zaštitnih mjera i drugih mehanizama obuhvaćenih sporazumima između Unije i trećih zemalja koje nisu navedene u Prilogu
                  2
               .

               Članak 2.

               Definicije

               1. Za potrebe ove Uredbe:

               (a)„bilateralna zaštitna klauzula” znači odredba utvrđena u sporazumu između Unije i jedne ili više predmetnih trećih zemalja iz Priloga o privremenoj suspenziji tarifnih povlastica;

               (b)„zainteresirane strane” znači strane na koje utječe uvoz proizvoda;

               (c)„industrija Unije” znači cjelina proizvođača Unije koji proizvode istovjetne ili izravno konkurentske proizvode i djeluju na području Unije, ili proizvođače Unije čija cjelokupna proizvodnja istovjetnih ili izravno konkurentskih proizvoda čini velik udio u cjelokupnoj proizvodnji tih proizvoda u Uniji, ili, ako je istovjetan ili izravno konkurentski proizvod samo jedan od niza proizvoda koje proizvode proizvođači Unije, industrija Unije definira se u odnosu na posebne aktivnosti koje su dio proizvodnje istovjetnog ili izravno konkurentskog proizvoda;

               (d)„ozbiljna šteta” znači znatno ukupno pogoršanje položaja industrije Unije;

               (e)„prijetnja ozbiljne štete” za položaj industrije Unije znači ozbiljna šteta koja je očito neizbježna;

               (f)„osjetljiv proizvod” znači proizvod za koji je u posebnom sporazumu utvrđeno da je relativno osjetljiviji na porast uvoza od drugih proizvoda;

               (g)„sporazum” znači trgovinski sporazum kako je naveden u Prilogu;

               (h)„prijelazno razdoblje” znači razdoblje od 10 godina od stupanja na snagu sporazuma, osim ako je drugačije utvrđeno u odgovarajućem sporazumu, kako je navedeno u Prilogu;

               (i)„predmetna zemlja” znači zemlja koja je jedna od stranaka u sporazumu navedenom u Prilogu;

               Članak 3.

               Načela

               1. Zaštitna mjera može se uvesti u skladu s ovom Uredbom ako se proizvod koji je podrijetlom iz predmetne zemlje uvozi u Uniju:

               (a)u toliko povećanim količinama, u apsolutnom smislu ili u odnosu na proizvodnju Unije, i pod takvim uvjetima

               (b)da uzrokuje ili prijeti uzrokovanjem ozbiljne štete industriji Unije i

               (c)da je porast uvoza rezultat učinka obveza nastalih u okviru odgovarajućeg sporazuma između Unije i treće zemlje, uključujući sniženje ili ukidanje carina na taj proizvod.

               2. Zaštitna mjera može biti u jednom od sljedećih oblika:

               (a)suspenzija daljnjeg sniženja stope carine za predmetni proizvod predviđene u rasporedu ukidanja carina u sporazumu s predmetnom zemljom;

               (b)povećanje stope carine za predmetni proizvod na razinu koja ne premašuje nižu od sljedećih stopa:

               –i. stopu carine utvrđenu prema načelu najpovlaštenije nacije za predmetni proizvod koja je na snazi u trenutku poduzimanja zaštitne mjere ili

               –ii. osnovnu stopu carine predviđenu u rasporedu za ukidanje carina u sporazumu s predmetnom zemljom.

               Članak 4.

               Praćenje

               1. Komisija prati kretanje statističkih podataka o eventualnom uvozu osjetljivih proizvoda navedenih u Prilogu za svaki pojedinačni sporazum. U tu svrhu Komisija redovito surađuje i razmjenjuje podatke s državama članicama i industrijom Unije.

               2. Na temelju propisno opravdanog zahtjeva predmetne industrije Unije Komisija može proširiti područje praćenja na druge sektore, ako postoje, osim onih koji su navedeni u Prilogu.

               3. Komisija Europskom parlamentu i Vijeću dostavlja godišnje izvješće o praćenju statističkih podataka o eventualnom uvozu osjetljivih proizvoda i o sektorima, ako postoje, na koje se proširilo praćenje.

               Članak 5.

               Pokretanje istrage

               1. Istragu pokreće Komisija na zahtjev države članice, bilo koja pravna osoba ili bilo koje udruženje koje nema pravnu osobnost i koje djeluje u ime industrije Unije, ili na vlastitu inicijativu Komisije ako postoje dostatni dokazi prima facie, kako je utvrđeno na temelju čimbenika iz članka 6. stavka 5.

               2. Zahtjev sadržava sljedeće podatke:

               (a)(a) stopu i iznos povećanja uvoza predmetnog proizvoda izražene apsolutno i relativno;

               (b)(b) stopu i iznos povećanja uvoza predmetnog proizvoda izražene apsolutno i relativno, udio domaćeg tržišta obuhvaćen povećanim uvozom, promjene u razini prodaje, proizvodnje, produktivnosti, iskorištenosti kapaciteta, dobiti i gubitaka te zapošljavanje u odnosu na industriju Unije.

               3. Proizvod koji podliježe istrazi može obuhvaćati jednu ili više tarifnih stavki ili njihovih podsegmenata ovisno o posebnim tržišnim okolnostima, ili bilo koju segmentaciju proizvoda koja se uobičajeno primjenjuje u industriji Unije.

               4. Istraga se može pokrenuti i u slučaju velikog porasta uvoza u jednoj državi članici ili više njih, uz uvjet da postoje dostatni dokazi prima facie utvrđeni na temelju čimbenika navedenih u članku 6. stavku 5.

               5. Komisija obavješćuje sve države članice kad zaprimi zahtjev za pokretanje istrage ili kad smatra da je primjereno pokretanje istrage na vlastitu inicijativu u skladu sa stavkom 1.

               6. Ako je očito da postoje dostatni dokazi prima facie za opravdanje pokretanja istrage, Komisija pokreće istragu i objavljuje obavijest o njoj u Službenom listu Europske unije. Istraga se pokreće u roku od mjesec dana od kada Komisija zaprimi zahtjev u skladu sa stavkom 1.

               7. Obavijest o pokretanju istrage sadržava sljedeće elemente:

               (a)(a) sažetak primljenih podataka i zahtjev da se Komisiji dostave svi relevantni podaci;

               (b)(b) utvrđeni rok u kojem zainteresirane strane mogu iznijeti svoja stajališta u pisanom obliku i Komisiji dostaviti podatke ako ta stajališta i te podatke treba uzeti u obzir tijekom istrage;

               (c)(c) utvrđeni rok u kojem zainteresirane strane mogu zatražiti da ih Komisija sasluša u skladu s člankom 6. stavkom 9.

               Članak 6.

               Provođenje istrage

               1. Nakon objave obavijesti iz članka 5. stavka 7. Komisija započinje istragu. Razdoblje utvrđeno u stavku 3. ovog članka započinje na dan objave odluke o pokretanju istrage u Službenom listu Europske unije.

               2. Komisija može zahtijevati od država članica da dostave informacije, a države članice poduzimaju sve potrebne korake za ispunjenje takvog zahtjeva. Ako su navedeni podaci od općeg interesa i nisu povjerljivi u smislu članka 12., dodaju se u nepovjerljivi spis kako je predviđeno stavkom 8. ovog članka.

               3. Istraga se, ako je to moguće, zaključuje u roku od šest mjeseci nakon pokretanja. Taj je rok moguće produljiti za daljnja tri mjeseca u iznimnim okolnostima poput neuobičajeno velikog broja zainteresiranih strana ili složenih situacija na tržištu. Komisija o svakom takvom produljenju obavješćuje sve zainteresirane strane i objašnjava razloge za njega.

               4. Komisija traži sve informacije koje smatra potrebnima za utvrđivanje uvjeta iz članka 3. stavka 1. i, kada je primjereno, provjerava navedene informacije.

               5. Komisija procjenjuje sve relevantne objektivne i mjerljive čimbenike koji utječu na situaciju u industriji Unije, a posebno stopu i iznos povećanja uvoza predmetnog proizvoda izražene apsolutno i relativno, udio domaćeg tržišta obuhvaćen povećanim uvozom, promjene u razini prodaje, proizvodnje, produktivnosti, iskorištenosti kapaciteta, dobiti i gubitaka te zapošljavanje. Taj popis nije iscrpan i Komisija pri procjeni postoji li znatna šteta i je li moguće prouzročenje znatne štete može uzeti u obzir druge relevantne čimbenike, primjerice dionice, cijene, povrat na uloženi kapital, novčani tok i druge čimbenike koji uzrokuju ili su prouzročili znatnu štetu industriji Unije, ili koji bi je mogli prouzročiti.

               6. Zainteresirane strane koje su dostavile podatke u skladu s člankom 5. stavkom 7. točkom (b) ove Uredbe i zastupnici predmetne zemlje mogu, na pismeni zahtjev, provjeriti sve podatke povezane s istragom koji su dostupni Komisiji , a koji nisu unutarnji dokumenti koje su pripremila nadležna tijela Unije ili država članica, uz uvjet da su podaci bitni za predstavljanje njihova slučaja i nisu povjerljivi u smislu članka 12. te da ih Komisija upotrebljava u istrazi. Zainteresirane strane mogu priopćiti svoja stajališta o podacima koji su stavljeni na raspolaganje Komisiji. Komisija uzima u obzir ta stajališta kada postoje dostatni dokazi prima facie u njihovu potporu.

               7. Komisija osigurava da su svi podaci i statistički podaci koji se upotrebljavaju za istragu reprezentativni, dostupni, razumljivi, transparentni i provjerljivi.

               8. Čim se uspostavi potreban tehnički okvir Komisija osigurava lozinkom zaštićen internetski pristup dokumentaciji koja nije povjerljiva (internetska platforma) kojim upravlja i putem kojeg objavljuje sve podatke koji su relevantni, a nisu povjerljivi u smislu članka 12. Zainteresiranim stranama, državama članicama i Europskom parlamentu odobrava se pristup toj platformi.

               9. Komisija saslušava zainteresirane strane, posebno ako su u roku utvrđenom u obavijesti objavljenoj u Službenom listu Europske unije podnijele pisani zahtjev u kojem dokazuju da bi rezultat istrage mogao utjecati na njih i da postoje posebni razlozi zbog kojih ih se treba saslušati usmeno. Komisija zainteresirane strane saslušava više puta ako za to postoje posebni razlozi.

               10. Ako informacije nisu dostavljene u roku koji je utvrdila Komisija ili je istraga znatno otežana, Komisija može donijeti odluku na temelju dostupnih činjenica. Ako Komisija utvrdi da je bilo koja zainteresirana strana ili treća strana dostavila lažne ili zavaravajuće podatke, ne uvažava te podatke i može upotrijebiti dostupne činjenice.

               11. Komisija pismeno obavješćuje predmetnu zemlju o pokretanju istrage.

               Članak 7.

               Prethodne nadzorne mjere

               1. Komisija može donijeti prethodne nadzorne mjere u pogledu uvoza iz predmetne zemlje ako je kretanje uvoza proizvoda takvo da bi moglo dovesti do jedne od situacija iz članaka 3. i 5. Ti se provedbeni akti donose u skladu sa savjetodavnim postupkom iz članka 17. stavka 2.

               2. Prethodne nadzorne mjere imaju ograničeno razdoblje važenja. Osim ako je predviđeno drugačije, te mjere prestaju vrijediti na kraju drugog šestomjesečnog razdoblja nakon prvih šest mjeseci od njihova uvođenja.

               Članak 8.

               Uvođenje privremenih zaštitnih mjera

               1. Komisija donosi privremene zaštitne mjere u kritičnim okolnostima u kojima bi odgoda mogla prouzročiti teško popravljivu štetu, u skladu s prethodnim utvrđenjem Komisije na temelju čimbenika iz članka 6. stavka 5. da postoje dostatni dokazi prima facie da se proizvod koji je podrijetlom iz predmetne zemlje uvozi:

               (a)u toliko povećanim količinama, u apsolutnom smislu ili u odnosu na proizvodnju Unije, i pod takvim uvjetima

               (b)da uzrokuje ili prijeti uzrokovanjem ozbiljne štete industriji Unije i

               (c)povećanje uvoza posljedica je sniženja ili ukidanja carina na taj proizvod.

               Ti se provedbeni akti donose u skladu sa savjetodavnim postupkom iz članka 17. stavka 2.

               2. Zbog opravdanih krajnje hitnih razloga kada država članica zahtijeva neposrednu intervenciju Komisije i kada su ispunjeni uvjeti utvrđeni u stavku 1., Komisija donosi odmah primjenjive provedbene akte u skladu s postupkom iz članka 17. stavka 4. Komisija donosi odluku u roku od pet radnih dana od primitka zahtjeva.

               3. Privremene zaštitne mjere ne primjenjuju se dulje od 200 kalendarskih dana.

               4. Ako se privremene zaštitne mjere ukinu jer je istraga pokazala da uvjeti utvrđeni u članku 3. stavku 1. nisu ispunjeni, sve carine prikupljene zbog tih privremenih zaštitnih mjera automatski se vraćaju.

               5. Privremene zaštitne mjere primjenjuju se na svaki proizvod koji je stavljen u slobodan promet nakon datuma stupanja na snagu tih mjera. Međutim, takvim se mjerama ne sprečava stavljanje u slobodan promet proizvoda koji su već na putu u Uniju kada nije moguće promijeniti odredište tih proizvoda.

               Članak 9.

               Završetak istraga i postupaka bez mjera

               1. Ako se na temelju istrage zaključi da uvjeti određeni člankom 3. stavkom 1. nisu ispunjeni, Komisija objavljuje odluku o okončanju istrage i postupka u skladu s ispitnim postupkom iz članka 17. stavka 3.

               2. Komisija izvješće, u kojem su navedeni njezini nalazi i opravdani zaključci doneseni vezano uz sva odgovarajuća činjenična i zakonska pitanja, objavljuje, uz odgovarajuću zaštitu povjerljivih podataka u smislu članka 12.

               Članak 10.

               Uvođenje konačnih zaštitnih mjera

               1. Ako se na temelju istrage zaključi da su uvjeti određeni člankom 3. stavkom 1. ispunjeni, Komisija može donijeti konačne zaštitne mjere u skladu s ispitnim postupkom iz članka 17. stavka 3.

               2. Komisija izvješće sa sažecima materijalnih činjenica i razmatranja važnih za određivanje, objavljuje, uz odgovarajuću zaštitu povjerljivih podataka u smislu članka 12.

               Članak 11.

               Trajanje i preispitivanje zaštitnih mjera

               1. Zaštitna mjera ostaje na snazi samo u razdoblju potrebnom za sprečavanje ili ispravljanje ozbiljne štete za industriju Unije i za omogućivanje prilagodbe. Razdoblje ne smije biti duže od dvije godine, osim ako se produljuje na temelju stavka 3.

               2. Zaštitna mjera ostaje na snazi do rezultata preispitivanja iz stavka 3.

               3. Početno razdoblje trajanja zaštitne mjere iz stavka 1. može se produljiti za najviše dvije godine uz uvjet da je zaštitna mjera i dalje potrebna za sprečavanje ili ispravljanje znatne štete za industriju Unije i da postoje dokazi da je u tijeku prilagodba industrije Unije.

               4. Svakom produljenju u skladu sa stavkom 3. prethodi istraga na zahtjev države članice ili bilo koje pravne osobe ili udruženja koji nemaju pravnu osobnost i djeluju u ime industrije Unije, ili na inicijativu Komisije, ako postoje dostatni dokazi prima facie da su uvjeti utvrđeni u stavku 3. ispunjeni, na temelju čimbenika iz članka 6. stavka 5.

               5. Pokretanje istrage iz stavka 4. objavljuje se u skladu s člankom 5. stavcima 6. i 7. Istraga se provodi u skladu s člankom 6.

               6. Svaka odluka o produljenju prema stavku 3. provodi se u skladu s člancima 9. i 10.

               7. Ukupno trajanje zaštitne mjere, uključujući razdoblje primjene svih privremenih zaštitnih mjera, početno razdoblje primjene i njegovo produljenje, ne može biti dulje od četiri godine.

               Članak 12.

               Povjerljivost

               1. Podaci primljeni u skladu s ovom Uredbom upotrebljavaju se samo za potrebe za koje su zatraženi.

               2. Ni podaci povjerljive prirode niti bilo koji podaci dostavljeni na povjerljivoj osnovi primljeni na temelju ove Uredbe ne otkrivaju se bez izričite suglasnosti pružatelja tih podataka.

               3. U svakom zahtjevu za povjerljivost navode se razlozi zbog kojih su podaci povjerljivi. Zainteresirane strane koje pružaju povjerljive podatke moraju dostaviti sažetke tih podataka koji nisu povjerljivi. Sažeci moraju biti dovoljno detaljni kako bi omogućili razumijevanje suštine podataka dostavljenih kao povjerljivih. U iznimnim okolnostima, stranke mogu navesti da takvi podaci nisu podobni za sažimanje. U tim iznimnim okolnostima, potrebno je dostaviti izjavu s razlozima zašto podatke nije moguće sažeti. Međutim, ako pružatelj podataka zahtijeva da se podaci, u cijelosti ili u sažetom obliku, ne objave ili ne otkriju te ako je taj zahtjev neutemeljen, predmetni se podaci mogu zanemariti.

               4. Podaci se u svakom slučaju smatraju povjerljivima ako je vjerojatno da bi njihovo otkrivanje imalo bitno štetan učinak na pružatelja ili na izvor takvih podataka.

               5. Stavcima od 1. do 4. ne isključuje se upućivanje tijela Unije na opće informacije, a posebno na razloge na kojima se temelje odluke donesene na temelju ove Uredbe. Međutim, ta tijela uzimaju u obzir legitimne interese predmetnih fizičkih i pravnih osoba da se njihove poslovne tajne ne bi smjele otkrivati.

               Članak 13.

               Izvješće

               1. Komisija Europskom parlamentu i Vijeću podnosi godišnje izvješće o primjeni, provedbi i ispunjavanju obveza iz sporazuma sklopljenog sa svakom od predmetnih zemalja i obveza iz ove Uredbe.

               2. U izvješće su, među ostalim, uključeni podaci o primjeni privremenih i konačnih mjera, prethodnih nadzornih mjera i regionalnih nadzornih i zaštitnih mjera te o završetku istraga i postupaka bez mjera.

               3. U izvješću se iznosi sažetak statističkih podataka i kretanja trgovine sa svakom od predmetnih zemalja.

               4. Europski parlament može, u roku od mjesec dana nakon što Komisija podnese izvješće, pozvati Komisiju na ad hoc sastanak svojeg nadležnog odbora da predstavi i objasni sva pitanja povezana s provedbom ove Uredbe.

               5. Komisija objavljuje svoje izvješće najkasnije tri mjeseca nakon njegova podnošenja Europskom parlamentu i Vijeću.

               Članak 14.

               Ostali mehanizmi i kriteriji za privremeno povlačenje tarifnih povlastica ili drugih povlaštenih tretmana

               1. Ako se sporazumom predviđaju drugi mehanizmi i kriteriji za privremeno povlačenje povlastica u pogledu određenih proizvoda, Komisija donosi, ako su ispunjeni uvjeti utvrđeni u odgovarajućem sporazumu, provedbeni akt:

               (a)o suspenziji povlastica za predmetni proizvod;

               (b)o ponovnoj uspostavi povlastica ako su ispunjeni uvjeti utvrđeni u odgovarajućem sporazumu;

               (c)o prilagodbi suspenzije kako bi se ispunili uvjeti iz odgovarajućeg sporazuma ili

               (d)o poduzimanju drugih mjera navedenih u sporazumu.

               Ti se akti donose u skladu s ispitnim postupkom iz članka 17. stavka 3.

               2. Zbog opravdanih krajnje hitnih razloga kada bi se odgodom uvođenja privremenih zaštitnih mjera prouzročila teško popravljiva šteta ili kako bi spriječila negativan učinak na tržište Unije posebno zbog porasta uvoza ili drugih slučajeva navedenih u sporazumu, Komisija donosi odmah primjenjive provedbene akte u skladu s postupkom iz članka 17. stavka 4.

               Članak 15.

               Delegirani akti

               Komisija je ovlaštena za donošenje delegiranih akata u skladu s člankom 16. kako bi se Prilog mogao izmijeniti u cilju:

               (a)dodavanja sporazuma Prilogu;

               (b)nadopune Priloga posebnim pravilima iz sporazuma;

               (c)dodavanja Prilogu proizvoda za koje je utvrđena „osjetljivost”.

               Članak 16.

               Izvršavanje delegiranih ovlasti

               1. Ovlast za donošenje delegiranih akata dodjeljuje se Komisiji podložno uvjetima utvrđenima u ovom članku.

               2. Ovlast za donošenje delegiranih akata iz članka 15. dodjeljuje se Komisiji na razdoblje od pet godina od [unijeti (dana stupanja na snagu ove Uredbe)]. Komisija izrađuje izvješće o delegiranju ovlasti najkasnije devet mjeseci prije kraja razdoblja od pet godina. Delegiranje ovlasti prešutno se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.

               3. Europski parlament ili Vijeće u svakom trenutku mogu opozvati delegiranje ovlasti iz stavka 1. Odlukom o opozivu prekida se delegiranje ovlasti koje je u njoj navedeno. Opoziv počinje proizvoditi učinke sljedećeg dana od dana objave te odluke u Službenom listu Europske unije ili na kasniji dan naveden u spomenutoj odluci. On ne utječe na valjanost delegiranih akata koji su već na snazi.

               4. Čim donese delegirani akt, Komisija ga istodobno priopćuje Europskom parlamentu i Vijeću.

               5. Delegirani akt donesen na temelju stavka 1. stupa na snagu samo ako Europski parlament ili Vijeće na njega ne ulože nikakav prigovor u roku od dva mjeseca od priopćenja tog akta Europskom parlamentu i Vijeću ili ako su prije isteka tog roka i Europski parlament i Vijeće obavijestili Komisiju da neće uložiti prigovore. Taj se rok produljuje za dva mjeseca na inicijativu Europskog parlamenta ili Vijeća.

               Članak 17.

               Postupak odbora

               1. Komisiji pomaže odbor osnovan člankom 4. stavkom 1. Uredbe Vijeća (EZ) br. 260/2009
                  3
               . Navedeni odbor je odbor u smislu Uredbe (EU) br. 182/2011.

               2. Pri upućivanju na ovaj stavak primjenjuje se članak 4. Uredbe (EU) br. 182/2011.

               3. Pri upućivanju na ovaj stavak primjenjuje se članak 5. Uredbe (EU) br. 182/2011.

               Kada se mišljenje odbora treba dobiti pisanim postupkom, navedeni postupak završava bez rezultata kada u roku za davanje mišljenja to odluči predsjednik odbora ili to zahtijeva član odbora.

               4. Pri upućivanju na ovaj stavak primjenjuje se članak 8. Uredbe (EU) br. 182/2011, u vezi s njezinim člankom 4.

               Članak 18.

               Stupanje na snagu

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

                     (2)

                        Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79 i (EZ) br. 1234/2007 (SL L 347, 20.12.2013., str. 671.).

                     (3)

                        Uredba Vijeća (EZ) br. 260/2009 od 26. veljače 2009. o zajedničkim pravilima za uvoz (SL L 84, 31.3.2009., str. 1.).

    ---documentbreak---

               EUROPSKA KOMISIJA
            Bruxelles,18.4.2018.
            COM(2018) 206 final
            PRILOG
            Prijedlogu
            UREDBE EUROPSKOG PARLAMENTA I VIJEĆA
            o provedbi zaštitnih klauzula i drugih mehanizama kojima se omogućuje privremeno povlačenje povlastica iz određenih sporazuma između Europske unije i određenih trećih zemalja

               PRILOG

               Sporazumi koji se provode Uredbom i odredbama koje se posebno odnose na taj sporazum

               Sporazum o slobodnoj trgovini između Europske unije i Republike Singapura:

                        Datum početka primjene

                        xx/xx/xxxx

                        Bilateralna zaštitna klauzula

                        Posebne odredbe utvrđene u Sporazumu:

                        Članak 3.10. (bilateralna zaštitna klauzula)

                        Članak 3.9. „prijelazno razdoblje”:

                        „prijelazno razdoblje” znači razdoblje od deset godina od stupanja na snagu ovog Sporazuma

                        Članak 3.11. stavak 5. točka (c):

                        „Nijedna stranka ne smije primijeniti bilateralnu zaštitnu mjeru kako je utvrđena u članku 3.10. stavku 1. nakon isteka prijelaznog razdoblja, osim uz suglasnost druge stranke.”

               Sporazum o slobodnoj trgovini između Europske unije i Socijalističke Republike Vijetnama

                        Datum početka primjene

                        xx/xx/xxxx

                        Bilateralna zaštitna klauzula

                        Posebne odredbe utvrđene u Sporazumu:

                        Članak 3.11. (bilateralna zaštitna klauzula)

                        Članak 3.9. „prijelazno razdoblje”:

                        „prijelazno razdoblje znači razdoblje za robu od datuma stupanja na snagu ovog Sporazuma do 10 godina od stupanja na snagu ovog Sporazuma.”

                        Članak 3.11. stavak 6. točka (c):

                        „Nijedna stranka ne smije primijeniti bilateralnu zaštitnu mjeru nakon isteka prijelaznog razdoblja, osim uz suglasnost druge stranke.”

               Sporazum o slobodnoj trgovini između Europske unije i Japana

                        Datum početka primjene

                        xx/xx/xxxx

                        Bilateralna zaštitna klauzula:

                        Posebne odredbe utvrđene u Sporazumu:

                        Članak 2.5. (poljoprivredna zaštitna klauzula), 5.2.

                        (Bilateralna zaštitna klauzula)

                        Članak 5.1. točka (d):

                        „prijelazno razdoblje” znači, u odnosu na određenu robu s podrijetlom, razdoblje koje počinje od datuma stupanja na snagu ovog Sporazuma do 10 godina od datuma završetka sniženja ili ukidanja carine na tu robu u skladu s Prilogom 2-A.”

                        Članak 18. Priloga o motornim vozilima i njihovim dijelovima:

                        „Tijekom 10 godina nakon stupanja na snagu ovog Sporazuma svaka stranka zadržava pravo suspendirati jednakovrijedne koncesije ili druge jednakovrijedne obveze u slučaju da druga stranka:

                        (a)
                              ne primjenjuje ili prestane primjenjivati Pravilnik UN-a kako je navedeno u Dodatku 2-C-1 ili

                        (b)
                              uvede ili izmijeni bilo koju drugu regulatornu mjeru kojom se poništava ili smanjuje korist od primjene Pravilnika UN-a kako je navedeno u Dodatku 2-C-1.

                        2.
                              Suspenzija u skladu sa stavkom 1. ostaje na snazi samo dok se ne donese odluka u skladu s ubrzanim postupkom rješavanja sporova iz članka 19. ovog Priloga ili dok se ne pronađe obostrano prihvatljivo rješenje, među ostalim putem savjetovanja na temelju podstavka 19. točke (b) ovog Priloga, ovisno o tome što nastupi prije.”


               EUROPSKA KOMISIJA
            Bruxelles, 18.4.2018.
            COM(2018) 199 final
            2018/0097(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EZ) br. 110/2008 u pogledu nominalnih količina za stavljanje na tržište Unije jednom destiliranog FMT:Italicshochua/FMT proizvedenog u kotlu za destilaciju i punjenog u boce u Japanu

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Vijeće je 29. studenoga 2012. ovlastilo Komisiju da započne pregovore o sporazumu o slobodnoj trgovini s Japanom.

               Na temelju pregovaračkih smjernica koje je Vijeće donijelo 2012.
                  1
                Komisija je s Japanom dogovorila ambiciozan i sveobuhvatan Sporazum o gospodarskom partnerstvu u cilju stvaranja novih mogućnosti i pravne sigurnosti za trgovinu i ulaganja između oba partnera. Po završetku pregovora dogovoreni su tekstovi objavljeni i mogu se pronaći na sljedećoj poveznici:

                  http://trade.ec.europa.eu/doclib/press/index.cfm?id=1684

                  Ovaj se prijedlog donosi paralelno sa sljedećim prijedlozima:

               –Prijedlog odluke Vijeća o potpisivanju, u ime Europske unije, Sporazuma o gospodarskom partnerstvu između Europske unije i Japana;

               –Prijedlog odluke Vijeća o sklapanju Sporazuma o gospodarskom partnerstvu između Europske unije i Japana;

               –Prijedlog zaštitne uredbe koja će obuhvaćati zaštitne mjere predviđene u okviru Sporazuma o gospodarskom partnerstvu između Europske unije i Japana.

                  Cilj je ovog prijedloga Komisije provedba odredbi Sporazuma o gospodarskom partnerstvu između EU-a i Japana u pogledu izvoza iz Japana u Uniju jednom destiliranog shochua, jakog alkoholnog pića proizvedenog u kotlu za destilaciju i punjenog u boce u Japanu, koje će se izvoziti u Uniju u tradicionalnim bocama od četiri go（合）ili jednog sho（升)
                     2
                  .

               •Dosljednost s postojećim odredbama politike u određenom području

                  Sporazum o gospodarskom partnerstvu između EU-a i Japana u potpunosti je u skladu s politikama Unije i neće zahtijevati izmjenu EU-ovih pravila, propisa ili normi u bilo kojem reguliranom području (npr. tehnička pravila i norme za proizvode, sanitarna ili fitosanitarna pravila, propisi o hrani i sigurnosti, zdravstvene i sigurnosne norme, pravila o GMO-u, zaštiti okoliša, zaštiti potrošača itd.), s iznimkom potrebe uvođenja odstupanja kako bi se olakšao japanski izvoz jednom destiliranog shochua, jakog alkoholnog pića proizvedenog u kotlu za destilaciju i punjenog u boce u Japanu, koje Japan izvozi u tradicionalnim bocama od četiri go（合） ili jednog sho（升).

                  Cilj je ovog prijedloga Komisije uvođenje odstupanja od pravila Unije u pogledu veličina boca za jednom destilirani shochu, jako alkoholno piće proizvedeno u kotlu za destilaciju i punjeno u boce u Japanu, koje se tradicionalno prodaje u bocama od četiri go（合）ili jednog sho（升), što odgovara nominalnim količinama od 720 ml (jedan go odgovara 180 ml) odnosno 1 800 ml, a koje se trenutačno ne ubrajaju u nominalne količine dopuštene u Uniji na temelju Direktive 2007/45/EZ o utvrđivanju pravila o nominalnim količinama za pretpakirane proizvode.

               •Dosljednost u odnosu na druge politike Unije

                  Sporazum o gospodarskom partnerstvu između EU-a i Japana u potpunosti je u skladu s politikama Unije i neće zahtijevati izmjenu EU-ovih pravila, propisa ili normi u bilo kojem reguliranom području (npr. tehnička pravila i norme za proizvode, sanitarna ili fitosanitarna pravila, propisi o hrani i sigurnosti, zdravstvene i sigurnosne norme, pravila o GMO-u, zaštiti okoliša, zaštiti potrošača itd.).

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Članak 114. stavak 1. Ugovora o funkcioniranju Europske unije, s obzirom na to da je ovaj prijedlog izmjena Uredbe (EZ) br. 110/2008 Europskog parlamenta i Vijeća od 15. siječnja 2008. o definiranju, opisivanju, prezentiranju, označivanju i zaštiti oznaka zemljopisnog podrijetla jakih alkoholnih pića i stavljanju izvan snage Uredbe Vijeća (EEZ) br. 1576/89 (SL L 39, 13.2.2008., str. 16.).

               •Supsidijarnost (za neisključivu nadležnost)

               U skladu s člankom 3. UFEU-a zajednička trgovinska politika, u okviru koje će se potpisati i Sporazum o gospodarskom partnerstvu između EU-a i Japana, u isključivoj je nadležnosti Unije.

               Ovim se prijedlogom provodi odredba Sporazuma o gospodarskom partnerstvu između EU-a i Japana, koja se sastoji od odstupanja za jednom destilirani shochu od postojećih pravila Unije o nominalnim količinama za jaka alkoholna pića koja se mogu stavljati na tržište (Direktiva 2007/45/EZ). Takvo odstupanje može biti uvedeno samo zakonodavstvom Unije.

               •Proporcionalnost

               Sporazum o gospodarskom partnerstvu između EU-a i Japana u skladu je s vizijom strategije Europa 2020. te pridonosi trgovinskim i razvojnim ciljevima EU-a. Cilj je ovog prijedloga provedba odredbi Sporazuma o gospodarskom partnerstvu između EU-a i Japana u pravnom poretku Unije.

               •Odabir instrumenta

                  Predloženo odstupanje za provedbu Sporazuma o gospodarskom partnerstvu između EU-a i Japana može biti uvedeno samo uredbom jer ga moraju primjenjivati sve države članice istodobno nakon stupanja na snagu Sporazuma.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Savjetovanja s dionicima

               •Prikupljanje i primjena stručnih znanja

               •Procjena učinka

                  Savjetovanja s dionicima i evaluacije provedeni su kao dio postupka koji dovodi do sklapanja Sporazuma o gospodarskom partnerstvu između EU-a i Japana. Pojedinosti o tim savjetovanjima i evaluacijama navedene su u Komisijinu Prijedlogu odluke Vijeća o potpisivanju, u ime Europske unije, Sporazuma o gospodarskom partnerstvu između Europske unije i Japana.

               Procjenu učinka na održivost trgovine Sporazuma o gospodarskom partnerstvu između EU-a i Japana proveo je vanjski ugovorni suradnik „London School of Economics Enterprise”. Pojedinosti o tome navedene su u Komisijinu Prijedlogu odluke Vijeća o potpisivanju, u ime Europske unije, Sporazuma o gospodarskom partnerstvu između Europske unije i Japana.

                  Sporazum o gospodarskom partnerstvu između EU-a i Japana ne podliježe postupcima Programa za primjerenost i učinkovitost propisa (REFIT). Ni ovaj prijedlog ne podliježe postupcima REFIT.

               •Temeljna prava

               Prijedlog ne utječe na zaštitu temeljnih prava u Uniji.

               4.UTJECAJ NA PRORAČUN

                  Ovaj prijedlog neće imati proračunskih implikacija za Uniju.

               Sporazum o gospodarskom partnerstvu između EU-a i Japana imat će financijski učinak na proračun EU-a na strani prihoda. Procjenjuje se da bi punom provedbom sporazuma gubitak prihoda od carina mogao dosegnuti iznos od 1,6 milijardi EUR.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  U ovom se prijedlogu ne predviđaju posebni planovi provedbe i mehanizmi praćenja.

               •Dokumenti s obrazloženjima (za direktive)

                  Nije relevantno.

               •Detaljno obrazloženje posebnih odredbi prijedloga

               Prijedlogom se uvodi posebno odstupanje od nominalnih količina za jaka alkoholna pića iz članka 3. i odjeljka 1. Priloga Direktivi 2007/45/EZ za jednom destilirani shochu, jako alkoholno piće proizvedeno u kotlu za destilaciju i punjeno u boce u Japanu, kako bi ga se moglo stavljati na tržište Unije u tradicionalnim bocama od četiri go（合） i jednog sho（升), što odgovara nominalnim količinama od 720 ml i 1 800 ml, pod uvjetom da su ispunjeni drugi zahtjevi Unije u pogledu navedenih jakih alkoholnih pića.

               2018/0097 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EZ) br. 110/2008 u pogledu nominalnih količina za stavljanje na tržište Unije jednom destiliranog shochua proizvedenog u kotlu za destilaciju i punjenog u boce u Japanu

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. stavak 1.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  3
               ,

               u skladu s redovnim zakonodavnim postupkom,

               budući da:

               (1)Odlukom donesenom 29. studenoga 2012. Vijeće je ovlastilo Komisiju za otvaranje pregovora s Japanom o sporazumu o slobodnoj trgovini.

               (2)Pregovori o Sporazumu o gospodarskom partnerstvu između Europske unije i Japana (dalje u tekstu „Sporazum”) uspješno su zaključeni.

               (3)U Prilogu 2.-D Sporazumu predviđa se odobrenje stavljanja na tržište Europske unije jednom destiliranog shochua, kako je definiran u članku 3. podstavku 10. japanskog Zakona o porezu na alkoholna pića (Zakon br. 6 iz 1953.), proizvedenog u kotlu za destilaciju i punjenog u boce u Japanu, u tradicionalnim bocama od četiri go（合)i jednog sho (升）, što odgovara nominalnim količinama od 720 ml i 1 800 ml, pod uvjetom da su ispunjeni drugi zakonski zahtjevi Europske unije.

               (4)Člankom 3. Direktive 2007/45/EZ Europskog parlamenta i Vijeća
                  4
                predviđa se da se pretpakirana jaka alkoholna pića smiju stavljati na tržište Unije samo ako su pretpakirana u nominalnim količinama navedenima u odjeljku 1. Priloga toj direktivi. U pogledu jakih alkoholnih pića, u odjeljku 1. Priloga Direktivi 2007/45/EZ upućuje se na devet nominalnih količina u intervalima od 100 ml do 2 000 ml. Te nominalne količine ne uključuju 720 ml i 1 800 ml, u kojima se jednom destilirani shochu proizveden u kotlu za destilaciju puni u boce i stavlja na tržište Japana.

               (5)Odstupanje od nominalnih količina za jaka alkoholna pića iz Priloga Direktivi 2007/45/EZ stoga je potrebno kako bi se osiguralo da se jednom destilirani shochu proizveden u kotlu za destilaciju i punjen u boce u Japanu može stavljati na tržište Unije, kako je utvrđeno u Sporazumu, u tradicionalnim bocama u nominalnim količinama od 720 ml i 1 800 ml, što odgovara japanskim bocama od četiri go（合) i jednog sho (升）.

               (6)To odstupanje mora biti uvedeno izmjenom Uredbe (EZ) br. 110/2008 Europskog parlamenta i Vijeća
                  5
                kako bi se osiguralo da se jednom destilirani shochu proizveden u kotlu za destilaciju i punjen u boce u Japanu može stavljati na tržište u svim državama članicama istodobno nakon stupanja na snagu Sporazuma.

               (7)Uredbu (EZ) br. 110/2008 trebalo bi stoga izmijeniti.

               (8)Kako bi se osigurala provedba Sporazuma u pogledu stavljanja na tržište Unije jednom destiliranog shochua proizvedenog u kotlu za destilaciju i punjenog u boce u Japanu, ova bi se Uredba trebala primjenjivati od dana stupanja na snagu Sporazuma,

               DONIJELI SU OVU UREDBU:

               Članak 1.

               Uredba (EZ) br. 110/2008 mijenja se kako slijedi:

               U poglavlju IV. umeće se sljedeći članak 24.a:

               „Članak 24.a

               Odstupanje od Direktive 2007/45/EZ

               Odstupajući od članka 3. Direktive 2007/45/EZ Europskog parlamenta i Vijeća* i od šestog retka odjeljka 1. Priloga toj direktivi, jednom destilirani shochu** proizveden u kotlu za destilaciju i punjen u boce u Japanu može se stavljati na tržište Unije u nominalnim količinama od 720 ml i 1 800 ml.

               ----------------------------

               *
                     Direktiva 2007/45/EZ Europskog parlamenta i Vijeća od 5. rujna 2007. o utvrđivanju pravila o nominalnim količinama za pretpakirane proizvode, stavljanju izvan snage direktiva Vijeća 75/106/EEZ i 80/232/EEZ i o izmjeni Direktive Vijeća 76/211/EEZ (SL L 247, 21.9.2007., str. 17.).

               **
                     Kako je navedeno u Prilogu 2.-D Sporazumu o gospodarskom partnerstvu između Europske unije i Japana.”

               Članak 2.

               Ova Uredba stupa na snagu […] dana od dana objave u Službenom listu Europske unije.

               Primjenjuje se od dana stupanja na snagu Sporazuma o gospodarskom partnerstvu između Europske unije i Japana.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Pregovaračke smjernice za sporazum o slobodnoj trgovini s Japanom dostupne su na
                  http://trade.ec.europa.eu/doclib/docs/2017/september/tradoc_156051.en12.pdf

                     (2)

                        1 sho (升） iznosi 1 800 ml i 1 go（合） iznosi 180 ml.

                     (3)

                        SL C , , str. .

                     (4)

                        Direktiva 2007/45/EZ Europskog parlamenta i Vijeća od 5. rujna 2007. o utvrđivanju pravila o nominalnim količinama za pretpakirane proizvode, stavljanju izvan snage direktiva Vijeća 75/106/EEZ i 80/232/EEZ i o izmjeni Direktive Vijeća 76/211/EEZ (SL L 247, 21.9.2007., str. 17.).

                     (5)

                        Uredba (EZ) br. 110/2008 Europskog parlamenta i Vijeća od 15. siječnja 2008.o definiranju, opisivanju, prezentiranju, označivanju i zaštiti oznaka zemljopisnog podrijetlajakih alkoholnih pića i stavljanju izvan snage Uredbe Vijeća (EEZ) br. 1576/89 (SL L 39, 13.2.2008., str. 16.).


               EUROPSKA KOMISIJA
            Bruxelles, 14.5.2018.
            COM(2018) 276 final
            2018/0134(NLE)
            Prijedlog
            UREDBE VIJEĆA
            o utvrđivanju izvoznih subvencija za meso peradi

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Komisija je 18. srpnja 2013. donijela Provedbenu uredbu (EU) br. 689/2013
                  1
               , kojom su izvozne subvencije u sektoru mesa peradi utvrđene na nulu.

               Presudom od 20. rujna 2017.
                  2
                Sud Europske unije (dalje u tekstu: „Sud”) proglasio je Provedbenu uredbu (EU) br. 689/2013 nevažećom na temelju zaključka da njezino donošenje nije bilo u skladu s postupovnim pravilima.

               U istoj presudi Sud je presudio i da, unatoč bitnoj povredi postupka, nisu otkrivene pogreške koje bi utjecale na usklađenost akta koji sadržava mjere potrebne za provedbu Uredbe (EZ) br. 1234/2007.

               Zato je radi pravne sigurnosti i kako bi se izbjegao negativan utjecaj na provedbu Uredbe (EZ) br. 1234/2007 odlučio zadržati učinke sporne uredbe do stupanja na snagu novog akta koji će ga zamijeniti.

               U međuvremenu je Uredba (EZ) br. 1234/2007 stavljena izvan snage Uredbom (EU) br. 1308/2013 Europskog parlamenta i Vijeća kojom se od 1. siječnja 2014. subvencije utvrđuju na nulu.

               Namjera je da se predloženim aktom zamijeni Provedbena uredba (EU) br. 689/2013 za razdoblje od njezinog prvotnog stupanja na snagu 19. srpnja 2013. do 31. prosinca 2013. Taj je akt podnesen Vijeću na pravnoj osnovi članka 43. stavka 3. Ugovora o funkcioniranju Europske unije kao jedinoj mogućoj pravnoj osnovi za akt s retroaktivnim učinkom, što je slučaj predmetnog akta.

               •Dosljednost s postojećim odredbama politike u određenom području

               Ovim aktom želi se zamijeniti Provedbena uredba (EU) br. 689/2013, čije je učinke Sud odlučio zadržati. U skladu je s međusektorskim odabirom politike o suzdržavanju od uporabe izvoznih subvencija u okviru zajedničke poljoprivredne politike.

               •Dosljednost u odnosu na druge politike Unije

               Općenito govoreći, Unija je u okviru Svjetske trgovinske organizacije preuzela obvezu da će postupno ukinuti mjere koje narušavaju trgovinu, među ostalima izvozne subvencije. Izvozne subvencije u sektoru peradi bile su zadnje koje su smanjene na nulu i to u srpnju 2013.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna osnova jest zajednička organizacija tržišta poljoprivrednih proizvoda (jedinstveni ZOT). Prethodnim ZOT-om, odnosno Uredbom (EU) br. 1234/2007, Komisiji je dana ovlast za utvrđivanje izvoznih subvencija. Sadašnjim ZOT-om, odnosno Uredbom (EU) br. 1308/2013, subvencije su utvrđene na nulu, pri čemu se u skladu s člankom 43. stavkom 3. Ugovora o funkcioniranju Europske unije mjere povezane s utvrđivanjem izvoznih subvencija prepuštaju Vijeću.

               •Supsidijarnost (za neisključivu nadležnost)

               Izvozne subvencije instrument su zajedničke organizacije tržišta kojim se upravlja na razini EU-a. One su utvrđene u uredbama koje se primjenjuju u svim državama članicama i iste su u cijeloj Uniji.

               •Proporcionalnost

               Uredbom (EU) br. 1308/2013 izvozne subvencije utvrđuju se na nulu u svim sektorima od 1. siječnja 2014. Stoga navedenu predloženu retroaktivnu uredbu treba donijeti Vijeće na temelju članka 43. stavka 3. UFEU-a kao jedinoj mogućoj pravnoj osnovi za takav akt.

               •Odabir instrumenta

               Izvozne subvencije kao dio zajedničke organizacije poljoprivrednih tržišta utvrđuju se uredbama.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

               Nije primjenjivo. Ovim prijedlogom zamjenjuje se postojeći akt, a da se pritom njegovi učinci, koje je Sud zadržao, ne mijenjaju.

               Savjetovanja s dionicima

               Nije primjenjivo. Ovim prijedlogom zamjenjuje se postojeći akt, a da se pritom njegovi učinci, koje je Sud zadržao, ne mijenjaju.

               •Prikupljanje i primjena stručnih znanja

               Nije primjenjivo. Ovim prijedlogom zamjenjuje se postojeći akt, a da se pritom njegovi učinci, koje je Sud zadržao, ne mijenjaju.

               •Procjena učinka

               Nije primjenjivo. Ovim prijedlogom zamjenjuje se postojeći akt, a da se pritom njegovi učinci, koje je Sud zadržao, ne mijenjaju.

               •Primjerenost propisa i pojednostavljivanje

               Nije primjenjivo. Ovim prijedlogom zamjenjuje se postojeći akt, a da se pritom njegovi učinci, koje je Sud zadržao, ne mijenjaju.

               •Temeljna prava

               Nije primjenjivo. Ovim prijedlogom zamjenjuje se postojeći akt, a da se pritom njegovi učinci, koje je Sud zadržao, ne mijenjaju.

               4.UTJECAJ NA PRORAČUN

               Prijedlog nema utjecaja na proračun.

               Učinci akta koji se zamjenjuje jesu utvrđivanje subvencija na nulu, stoga nema utjecaja na proračun. Sud je zadržao te učinke. Zamjena Uredbe neće imati utjecaj na proračun.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

               Nije primjenjivo. Ovim prijedlogom zamjenjuje se postojeći akt za koji nije potreban provedbeni plan.

               •Dokumenti s obrazloženjima (za direktive)

               Nije primjenjivo.

               •Detaljno obrazloženje posebnih odredbi prijedloga

               Nije primjenjivo. Ovim prijedlogom zamjenjuje se postojeći akt. Ovaj prijedlog ne sadržava posebne nove odredbe.

               2018/0134 (NLE)

               Prijedlog

               UREDBE VIJEĆA

               o utvrđivanju izvoznih subvencija za meso peradi

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 3.,

               uzimajući u obzir prijedlog Europske komisije,

               budući da:

               (1)U skladu s člankom 164. stavkom 2. Uredbe Vijeća (EZ) br. 1234/2007
                  3
               , koja je stavljena izvan snage Uredbom (EU) br. 1308/2013
                  4
               , Komisiji je dana ovlast za utvrđivanje subvencija kada se to smatra potrebnim u skladu s kriterijima i zahtjevima utvrđenima u Uredbi (EU) br. 1234/2007. U tom kontekstu donesena je Provedbena uredba Komisije (EU) br. 689/2013.

               (2)Presudom od 20. rujna 2017.
                  5
                Sud Europske unije proglasio je nevažećom Provedbenu uredbe (EU) br. 689/2013. Sud je u svojoj presudi zaključio da nepoštovanje postupovnih pravila povezanih s donošenjem akta kojim se nanosi šteta čini bitna povreda postupka te da se akt koji je manjkav zbog takve povrede mora poništiti.

               (3)U istoj presudi Sud je presudio i da, unatoč bitnoj povredi postupka, nisu otkrivene pogreške koje bi utjecale na usklađenost akta koji sadržava mjere potrebne za provedbu Uredbe (EZ) br. 1234/2007. Zato je radi pravne sigurnosti i kako bi se izbjegao negativan utjecaj na provedbu Uredbe (EZ) br. 1234/2007 odlučio zadržati učinke sporne uredbe do stupanja na snagu novog akta koji će ga zamijeniti.

               (4)Uredbom (EU) br. 1308/2013 stavljene su izvan snage postupovne odredbe Uredbe (EZ) br. 1234/21007 povezane s donošenjem akata kojima se utvrđuju subvencije. U skladu s člankom 232. Uredbe (EU) br. 1308/2013 ta se uredba primjenjuje od 1. siječnja 2014.

               (5)Stoga, kako bi se postupilo u skladu s presudom Suda, izvozne subvencije za meso peradi potrebno je ponovno utvrditi na istoj razini kao da su utvrđene Provedbenom uredbom (EU) br. 689/2013. Zato bi se ova Uredba trebala primjenjivati retroaktivno u razdoblju od 19. srpnja 2013. do 31. prosinca 2013.

               (6)Subvencije bi trebalo odobriti samo za proizvode kojima je dopušteno slobodno kretanje u Uniji i koji nose identifikacijsku oznaku kako je predviđeno člankom 5. stavkom 1. točkom (b) Uredbe (EZ) br. 853/2004 Europskog parlamenta i Vijeća
                  6
               . Ti bi proizvodi trebali udovoljavati i zahtjevima iz Uredbe (EZ) br. 852/2004 Europskog parlamenta i Vijeća
                  7
               .

               (7)Subvencije koje se primjenjuju do donošenja Provedbene uredbe (EU) br. 689/2013 utvrđene su Provedbenom uredbom Komisije (EU) br. 360/2013
                  8
               . Istek učinaka Provedbene uredbe (EU) br. 689/2013 stoga bi podrazumijevao, među ostalim, ponovnu valjanost Uredbe (EU) br. 360/2013. Stoga bi radi pravne sigurnosti Uredbu (EU) br. 360/2013 trebalo staviti izvan snage ovom Uredbom.

               DONIJELO JE OVU UREDBU:

               Članak 1.

               1. Izvozne subvencije, kako je predviđeno člankom 162. Uredbe (EZ) br. 1234/2007, odobravaju se za proizvode i iznose iz Priloga ovoj Uredbi u skladu s uvjetima predviđenima u stavku 2. ovog članka.

               2. Proizvodi koji imaju pravo na subvenciju na temelju stavka 1. ispunjavaju odgovarajuće zahtjeve iz uredbi (EZ) br. 852/2004 i (EZ) br. 853/2004, osobito uvjet da se pripremaju u odobrenom objektu i da udovoljavaju zahtjevima u vezi s identifikacijskom oznakom iz odjeljka I. Priloga II. Uredbi (EZ) br. 853/2004.

               Članak 2.

               Provedbena uredba (EU) br. 360/2013 stavlja se izvan snage.

               Članak 3.

               Ova Uredba stupa na snagu sedmog dana od dana objave u Službenom listu Europske unije.

               Primjenjuje se od 19. srpnja 2013. do 31. prosinca 2013.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

                        FINANCIJSKI IZVJEŠTAJ

                        FS/18/CM/aj Ares (2018) 1021181

                        6.146.2018.1

                        DATUM: 9.2.2018.

                        1.

                        NASLOV PRORAČUNA:

                        05 02 15 05 (subvencije za meso peradi)

                        ODOBRENA SREDSTVA:

                        Proračun za 2018.: EUR p.m.

                        2.

                        NASLOV:

                        UREDBA VIJEĆA (EU) br. 2018/xxxx o utvrđivanju izvoznih subvencija za meso peradi

                        3.

                        PRAVNA OSNOVA:

                        Članak 43. stavak 3. Ugovora o funkcioniranju Europske unije

                        4.

                        CILJEVI:

                        Namjera je da se predloženim aktom zamijeni Provedbena uredba (EU) br. 689/2013 za razdoblje od njezinog prvotnog stupanja na snagu 19. srpnja 2013. do 31. prosinca 2013.

                        5.

                        FINANCIJSKI UTJECAJ

                        RAZDOBLJE OD 12 MJESECI

                           (u milijunima EUR)

                        FINANCIJSKA GODINA

                        2018.

                        (u milijunima EUR)

                        FINANCIJSKA GODINA

                        2019.

                        (u milijunima EUR)

                        5.0

                        RASHODI

                        -
                              NA TERET PRORAČUNA EU-a
                           (POVRATI/INTERVENCIJE)

                        -
                              NACIONALNA TIJELA

                        -
                              OSTALO

                        p.m.

                        p.m.

                        p.m.

                        5.2

                        NAČIN IZRAČUNAVANJA:

                        Vidjeti napomene

                        6.0

                        MOŽE LI SE PROJEKT FINANCIRATI ODOBRENIM SREDSTVIMA IZ ODGOVARAJUĆEG POGLAVLJA TEKUĆEG PRORAČUNA?

                        nije primjenjivo

                        6.1

                        MOŽE LI SE PROJEKT FINANCIRATI PRIJENOSOM SREDSTAVA IZ JEDNOG POGLAVLJA TEKUĆEG PRORAČUNA U DRUGO?

                          ne

                        6.2

                        HOĆE LI BITI POTREBAN DODATNI PRORAČUN?

                        ne

                        6.3

                        HOĆE LI BITI POTREBNO UNIJETI ODOBRENA SREDSTVA U BUDUĆE PRORAČUNE?

                        ne

                        NAPOMENE:

                        Prijedlog nema utjecaja na proračun.

                        Učinci akta koji se zamjenjuje jesu utvrđivanje subvencija za meso peradi na nulu, stoga nema utjecaja na proračun. Zamjena Uredbe, pri kojoj se zadržavaju isti učinci, neće imati utjecaj na proračun.

                     (1)

                        Provedbena uredba Komisije (EU) br. 689/2013 od 18. srpnja 2013. o određivanju izvoznih subvencija za meso peradi (SL L 196, 19.7.2013., str. 13.).

                     (2)

                        Presuda od 20. rujna 2017., Tilly-Sabco / Komisija (C-183/16 P, ECLI:EU:C:2017:704).

                     (3)

                        Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).

                     (4)

                        Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).

                     (5)

                        Presuda od 20. rujna 2017., Tilly-Sabco / Komisija (C-183/16 P, ECLI:EU:C:2017:704).

                     (6)

                        Uredba (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (SL L 139, 30.4.2004., str. 55.).

                     (7)

                        Uredba (EZ) br. 852/2004 Europskog parlamenta i Vijeća od 29. travnja 2004. o higijeni hrane (SL L 139, 30.4.2004., str. 1.).

                     (8)

                        Provedbena uredba Komisije (EU) br. 360/2013 od 18. travnja 2013. o utvrđivanju izvoznih subvencija za meso peradi (SL L 109, 19.4.2013., str. 27.).

    ---documentbreak---

               EUROPSKA KOMISIJA
            Bruxelles,14.5.2018.
            COM(2018) 276 final
            PRILOG

            Prijedlogu uredbe Vijeća
            o utvrđivanju izvoznih subvencija za meso peradi

               PRILOG

               Izvozne subvencije za meso peradi koje se primjenjuju od 19. srpnja 2013. do 31. prosinca 2013.

                        Oznaka proizvoda

                        Odredište

                        Mjerna jedinica

                        Iznos subvencije

                        0105 11 11 9000

                        0105 11 19 9000

                        0105 11 91 9000

                        0105 11 99 9000

                        0105 12 00 9000

                        0105 14 00 9000

                        0207 12 10 9900

                        0207 12 90 9190

                        0207 12 90 9990

                        A02

                        A02

                        A02

                        A02

                        A02

                        A02

                        V03

                        V03

                        V03

                        EUR/100 komada

                        EUR/100 komada

                        EUR/100 komada

                        EUR/100 komada

                        EUR/100 komada

                        EUR/100 komada

                        EUR/100 kg

                        EUR/100 kg

                        EUR/100 kg

                        0,00

                        0,00

                        0,00

                        0,00

                        0,00

                        0,00

                        0,00

                        0,00

                        0,00

               Napomena: oznake proizvoda i oznake odredišta niza „A” utvrđene su Uredbom Komisije (EEZ) br. 3846/87 (SL L 366, 24.12.1987., str. 1.).

               Druga odredišta utvrđena su kako slijedi: V03: A24, Angola, Saudijska Arabija, Kuvajt, Bahrein, Katar, Oman, Ujedinjeni Arapski Emirati, Jordan, Jemen, Libanon, Irak i Iran.


               EUROPSKA KOMISIJA
            Bruxelles, 16.5.2018.
            COM(2018) 289 final
            2018/0142(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni i ispravku Uredbe (EU) br. 167/2013 o homologaciji i nadzoru tržišta traktora za poljoprivredu i šumarstvo
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               Razlozi i ciljevi prijedloga

               Pojam „vozila za poljoprivredu i šumarstvo” obuhvaća širok raspon različitih tipova vozila s najmanje dvije osovine, npr. uske traktore, vrlo široke traktore, traktore gusjeničare, prikolice i priključnu vučenu opremu kao što su valjci, plugovi i sijačice.

               Homologacijski zahtjevi koji se primjenjuju na vozila za poljoprivredu i šumarstvo utvrđeni su Direktivom 2003/37/EZ
                  1
                i njezinim provedbenim direktivama, koje su stavljene izvan snage s učinkom od 1. siječnja 2016. i zamijenjene Uredbom (EU) br. 167/2013
                  2
                te njezinim četirima delegiranim aktima i jednim provedbenim aktom.

               Uredbom (EU) br. 167/2013 utvrđuju se opće temeljne odredbe o funkcionalnoj sigurnosti, sigurnosti na radu i učinku na okoliš. Njome se Komisiju ovlašćuje da, ako je primjenjivo, utvrdi odgovarajuće detaljne tehničke zahtjeve, ispitne postupke i granične vrijednosti u četiri delegirana akta o: i. sigurnosti na radu (zahtjevi za konstrukciju vozila); ii. funkcionalnoj sigurnosti; iii. kočenju i iv. učinku na okoliš i značajkama pogona. Ta su četiri delegirana akta objavljena u Službenom listu Europske unije u razdoblju od prosinca 2014. do veljače 2015.

               Uredbom (EU) br. 167/2013 ovlast Komisije da donosi delegirane akte ograničena je na petogodišnje razdoblje koje istječe 21. ožujka 2018. Budući da postoji trajna potreba za ažuriranjem tih delegiranih akata zbog tehničkog napretka ili radi uvođenja drugih izmjena u skladu s ovlasti Komisije, nacrtom prijedloga izmjenjuje se i članak 71. stavak 2. Uredbe (EU) br. 167/2013 radi dodjele ovlasti za donošenje delegiranih akata za idućih pet godina s mogućnošću prešutnog produljenja.

               Usto, potrebno je ispraviti određene pojmove i uredničke pogreške u Uredbi (EU) br. 167/2013 te ažurirati ograničeni broj točaka zbog tehničkog napretka nakon prvog provedbenog razdoblja tih akata.

               Budući da se homologacijski zahtjevi iz Uredbe (EU) br. 167/2013 već obvezno primjenjuju od 1. siječnja 2016., predlaže se najbrže moguće donošenje ovog akta, kojim se, za razliku od većine homologacijskih akata, ne propisuje zasebni datum primjene.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna osnova ovog akta ista je kao pravna osnova akta koji se izmjenjuje, članak 114. Ugovora o funkcioniranju Europske unije.

               •Supsidijarnost

               Uredbom (EU) br. 167/2013 utvrđuju se zahtjevi za EU homologaciju tipa u cilju postizanja potpunog usklađivanja odredaba na razini EU-a. Stoga jedino Unija može ispraviti i izmijeniti Uredbu (EU) br. 167/2013. Time se sprječava rascjepkanost unutarnjeg tržišta, ali i osiguravaju jednaki standardi u području zaštite okoliša i sigurnosti u cijeloj Uniji. Omogućuju se i prednosti ekonomije razmjera: proizvodi se mogu izrađivati za cijelo tržište Unije, umjesto da ih se prilagođava radi dobivanja nacionalne homologacije tipa za svaku državu članicu.

               Ovaj je prijedlog stoga u skladu s načelom supsidijarnosti.

               •Proporcionalnost

               Uredba (EU) br. 167/2013, koja sadržava zahtjeve u pogledu EU homologacije tipa, temelji se na načelu potpunog usklađivanja. Stoga se ispravci i izmjene zahtjeva iz Uredbe (EU) br. 167/2013 na temelju nalaza tijekom prvog provedbenog razdoblja smatraju najprikladnijima za postizanje cilja iz uvodne izjave 11. Uredbe (EU) br. 167/2013, koji se odnosi na utvrđivanje tehničkih zahtjeva za postizanje visoke razine sigurnosti vozila i zaštite okoliša.

               •Odabir instrumenta

               Upotreba uredbe smatra se primjerenom jer se njome izmjenjuje postojeća uredba.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

               Nakon što je zaprimila povratne informacije dionika i država članica u prvom provedbenom razdoblju, Komisija želi prilagoditi Uredbu (EU) br. 167/2013 tehničkom napretku ažuriranjem određenih zahtjeva i ispravkom određenih uredničkih pogrešaka. Konkretno, ovim se aktom uvode pojašnjenja dviju definicija kategorija traktora te ispravljaju određeni pojmovi važni za jedinstvenu primjenu Uredbe bez mogućnosti različitih tumačenja i upućivanja na zakonodavne akte stavljene izvan snage.

               Nadalje, produljuje se ovlast Komisije za donošenje delegiranih akata za idućih pet godina i utvrđuje njezino prešutno produljenje, osim u slučaju izričitog protivljenja Vijeća ili Europskog parlamenta. Komisija je već zaprimila zahtjeve dionika i država članica za produljenje te ovlasti.

               •Savjetovanja s dionicima

               Komisija je 13. lipnja 2017. obavijestila članove radne skupine za poljoprivredne traktore da namjerava podnijeti ovaj prijedlog te ukratko objasnila njegov sadržaj i kontekst. Iako u to vrijeme nije postojala mogućnost dobivanja povratnih informacija jer je trajao postupak političkog potvrđivanja radne skupine, dosad je izostala reakcija industrijskih dionika, homologacijskih tijela, tehničkih službi i socijalnih partnera. Ipak, odredbe priloženog akta temelje se na odgovarajućim zahtjevima država članica i dionika. Stoga se očekuje da će oni poduprijeti priloženi nacrt dokumenta tijekom povezane planirane rasprave u prvom i drugom tromjesečju 2018., koja se odvija paralelno sa savjetovanjem među službama.

               2018/0142 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni i ispravku Uredbe (EU) br. 167/2013 o homologaciji i nadzoru tržišta traktora za poljoprivredu i šumarstvo

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora,

               u skladu s redovnim zakonodavnim postupkom,

               budući da:

               (1)Potrebno je pojasniti opise vozila kategorija T1 i T2 u pogledu položaja osovine najbliže vozaču za traktore sa zakretnim vozačkim mjestom i u pogledu metode izračuna visine težišta. Kako bi se na točan i jedinstven način utvrdila visina težišta za vozila kategorije T2, trebalo bi uputiti na međunarodno primjenjive norme kojima se određuje težište traktora.

               (2)Uredbom (EU) br. 167/2013 Komisija je ovlaštena donositi delegirane akte u petogodišnjem razdoblju koje istječe 21. ožujka 2018. Budući da postoji trajna potreba za ažuriranjem raznih elemenata homologacijskog postupka kako je utvrđeno Uredbom (EU) br. 167/2013 i aktima donesenima u skladu s njom, osobito radi prilagodbe tehničkom napretku ili uvođenja ispravaka, razdoblje izvršavanja delegiranja ovlasti utvrđeno tom uredbom trebalo bi produljiti s mogućnošću daljnjih prešutnih produljenja.

               (3)Uvodna izjava 28. i članak 76. stavak 1. Uredbe (EU) br. 167/2013 Europskog parlamenta i Vijeća
                  3
                pogrešno upućuju na stavljanje izvan snage Direktive Vijeća 74/347/EEZ
                  4
                umjesto na stavljanje izvan snage Direktive 2008/2/EZ
                  5
               , kojom je kodificirana prethodna direktiva. Stoga je potrebno ispraviti ta upućivanja u Uredbi (EU) br. 167/2013.

               (4)U članku 2. stavku 2. Uredbe (EU) br. 167/2013 pojam „priključni vučeni strojevi” trebalo bi zamijeniti pojmom „priključna vučena oprema” kako bi se osigurala ispravna i dosljedna primjena terminologije u cijeloj uredbi.

               (5) Člankom 12. stavkom 3. Uredbe (EU) br. 167/2013 pogrešno se propisuje da uvoznici čuvaju kopiju potvrde o sukladnosti umjesto kopiju certifikata o homologaciji tipa za proizvode koji nisu sukladni toj uredbi ili koji predstavljaju ozbiljnu opasnost. Članak 12. stavak 3. stoga bi trebalo ispraviti tako da upućuje na odgovarajući dokument.

               (6)Člankom 25. stavkom 1. Uredbe (EU) br. 167/2013 pogrešno se propisuje da se certifikatu EU-a o homologaciji tipa prilažu rezultati ispitivanja umjesto obrasca s rezultatima ispitivanja. Članak 25. stavak 1. stoga bi trebalo ispraviti tako da upućuje na odgovarajući prilog.

               (7)Budući da se ovom Uredbom mijenja Uredba (EU) br. 167/2013 a da se pritom ne proširuje sadržaj koji se njome uređuje, i kako države članice ne mogu dostatno ostvariti ciljeve ove Uredbe, nego ih se, zbog njihova razmjera i njihovih učinaka, može bolje ostvariti na razini Unije, Unija može poduzeti mjere u skladu s načelom supsidijarnosti iz članka 5. Ugovora o funkcioniranju Europske unije. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tih ciljeva.

               (8)Uredbu (EU) br. 167/2013 trebalo bi stoga izmijeniti i ispraviti na odgovarajući način,

               DONIJELI SU OVU UREDBU:

               Članak 1.

               Izmjene Uredbe (EU) br. 167/2013

               Uredba (EU) br. 167/2013 mijenja se kako slijedi:

               (1) članak 4. mijenja se kako slijedi:

               (a) u točki (2) dodaje se sljedeća rečenica:

               „za traktore sa zakretnim vozačkim mjestom (zakretni sjedalo i upravljač), na osovinu najbližu vozaču pričvršćene su gume najvećeg promjera;”;

               (b) u točki (3) riječi „mjereno od tla” zamjenjuju se riječima „određeno u skladu s normom ISO 789-6:1982 i mjereno od tla”;

               (2)u članku 71. stavak 2. zamjenjuje se sljedećim:

               „2. Ovlast za donošenje delegiranih akata iz članka 17. stavka 5., članka 18. stavka 4., članka 19. stavka 6., članka 20. stavka 8., članka 27. stavka 6., članka 28. stavka 6., članka 45. stavka 4., članka 49. stavka 3., članka 53. stavka 12., članka 61. i članka 70. dodjeljuje se Komisiji na razdoblje od deset godina od 22. ožujka 2013. Delegiranje ovlasti prešutno se produljuje za dodatna razdoblja od pet godina, osim ako se Europski parlament ili Vijeće usprotive tom produljenju najkasnije tri mjeseca prije kraja svakog razdoblja. Komisija sastavlja izvješće o delegiranju ovlasti najkasnije do 22. lipnja 2022. i devet mjeseci prije kraja svakog narednog petogodišnjeg razdoblja.”

               Članak 2.

               Ispravci Uredbe (EU) br. 167/2013

               Uredba (EU) br. 167/2013 ispravlja se kako slijedi:

               1.
                     uvodna izjava 28. ispravlja se kako slijedi:

               (a) druga alineja briše se;

               (b) sljedeća alineja umeće se iza alineje koja se odnosi na Direktivu 2000/25/EZ Europskog parlamenta i Vijeća:

               „– Direktiva 2008/2/EZ Europskog parlamenta i Vijeća od 15. siječnja 2008. o vidnom polju i brisačima vjetrobranskog stakla za traktore na kotačima za poljoprivredu i šumarstvo(*),

               ___________________________________________________________________

               (*) SL L 24, 29.1.2008., str. 30.”;

               2.
                     u članku 2. stavku 2. riječi „priključne vučene strojeve koji su potpuno odignuti od tla ili koji se ne mogu kretati” zamjenjuje se riječima „priključnu vučenu opremu koja je potpuno odignuta od tla ili koja se ne može kretati”;

               3.
                     u članku 12. stavku 3. riječi „potvrde o sukladnosti” zamjenjuju se riječima „certifikata o homologaciji tipa”;

               4.
                     u članku 25. stavku 1. točka (b) zamjenjuje se sljedećim:

               „(b) obrazac s rezultatima ispitivanja;”;

               5.
                     članak 76. stavak 1. ispravlja se kako slijedi:

               (a) riječi „74/347/EEZ,” brišu se;

               (b) riječi „2008/2/EZ,” umeću se iza riječi „2000/25/EZ,”.

               Članak 3.

               Stupanje na snagu

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Direktiva 2003/37/EZ Europskog parlamenta i Vijeća od 26. svibnja 2003. o homologaciji traktora za poljoprivredu i šumarstvo, njihovih prikolica i priključnih vučenih strojeva, kao i njihovih sustava, sastavnih dijelova ili zasebnih tehničkih jedinica i o stavljanju izvan snage Direktive 74/150/EEZ (SL L 171, 9.7.2003., str. 1.).

                     (2)

                        Uredba (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta vozila za poljoprivredu i šumarstvo (SL L 60, 2.3.2013., str. 1.).

                     (3)

                        Uredba (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo (SL L 060, 2.3.2013., str. 1.).

                     (4)

                        Direktiva Vijeća 74/347/EEZ od 25. lipnja 1974. o usklađivanju zakonodavstava država članica u odnosu na vidno polje i brisače vjetrobranskog stakla za traktore na kotačima za poljoprivredu i šumarstvo (SL L 191, 15.7.1974., str. 5.).

                     (5)

                        Direktiva 2008/2/EZ Europskog parlamenta i Vijeća od 15. siječnja 2008. o vidnom polju i brisačima vjetrobranskog stakla za traktore na kotačima za poljoprivredu i šumarstvo (kodificirana verzija) (SL L 24, 29.1.2008., str. 30.).